Den lille teknikeren returnerer til klubben han spilte i fra 2005 til 2009.

Slik TV 2 erfarte tidligere tirsdag så har Stabæk nå bekreftet at Alanzinho returnerer til klubben, og har signert en kontrakt ut sesong.

Spilleren ble presentert på en pressekonferanse klokken 15. Alazinho skal ha overbevist på trening, og kan være klar til helgens seriekamp mot Aalesund.

– Jeg er så glad for å være tilbake etter så lang tid. Jeg har vært i Tyrkia i syv år, men jeg har aldri glemt denne klubben. Stabæk er veldig spesiell for meg og det er fantastisk å være tilbake, fortalte Alanzinho selv til Stabæks hjemmeside.

Stabæk ligger nest sist i Tippeligaen med 17 poeng på 20 kamper. Aalesund ligger på plassen over med to poeng mer.

Kronerulling

Den eksentriske Ingebrigt Steen Jensen satte i gang en kronerulling for at Stabæk skulle få råd til signere Alanzinho for resten av sesongen, og på bare ett døgn kom det inn nesten 200.000 kroner, skriver Budstikka.

Nå skal det altså ha kommet inn nok penger til at Stabæk henter hjem brasilianeren for å hjelpe med å sikre plassen til klubben.

– Tusen takk til alle som har gjort dette mulig, det har vært stort engasjement for å å komme i mål med puslespillet rundt Alanzinho. Nå gleder vi oss til å se han ute på banen, fortalte sportssjef Inge André Olsen til Stabæk sine hjemmesider.

Han kan også bekrefte at brasilianeren allerede har fått både oppholds- og arbeidstillatelse, og vil være klar til å spille helgens viktige Tippeliga-runde der Stabæk møter Aalesund.

Alanzinho vil etter alt å dømme få det Stabæk-leder Jon Tunold har omtalt som «normal lønn».

Besøkte venner på ferie

For to uker siden dukket brasilianeren opp på treningsfeltet på Nadderud, til manges overraskelse. Da var det ikke snakk om noen mulig overgang.

– Alan har ferie og hadde lyst til å besøke gamle kjente. Han har vel knapt vært i Norge siden han forlot oss vinteren 2009, så når han først er her kan han like godt ta på seg utstyret og bli med å trene litt og holde seg i form, sa sportslig leder Inge André Olsen til Budstikka da.

Hovedpersonen, Alan Carlos Gomes da Costa som han egentlig heter, innrømmet at han var på klubbjakt.

– Jeg er ledig nå, og har ikke noen klubb. Jeg har et tilbud fra et brasiliansk lag og noen tyrkiske lag, men vi vet aldri. Jeg er her og trener så får vi se. Man vet aldri, fortalte han.

Årets spiller

Den lille teknikeren ble en meget populær figur i norsk fotball da han kom til 1.-divisjonsklubben Stabæk i 2005. Samme klubb vant som kjent Tippeligaen tre år senere, og da ble brasilianeren kåret til årets spiller fra NISO, altså de andre spillerne i ligaen. Han fikk også Kniksenprisen det året.

I 2009 var ble han fristet av nye utfordringer, og dro til tyrkiske Trabzonspor, for om lag 36 millioner kroner.

Siden har han spilt for Balikesirspor og Gaziantep Büyüksehir Belediyespor på andre nivå i Tyrkia. Der sto han nå uten kontrakt, og dermed spiller han for Stabæk i tiden fremover.

Alanzinho lanserte også i sin tid et forslag om å bli norsk landslagsspiller.

– Jeg elsker dette landet. Jeg tror jeg foretrekker Norge nå, for jeg har bodd her i tre år. Hvis det er mulig, vil jeg gjerne spille for det norske landslaget, sa Alanzinho til TV 2 Sporten den gang.